VBS: Ramaphosa ontken; Venda-koning sal geld terugbetaal; DA vra ondersoek(Grafika via ANA) Die presidensie het berigte, dat pres. Cyril Ramaphosa versuim het om op te tree tydens die VBS Bank-sage ondanks die feit dat hy reeds in 2017 daaroor in kennis gestel is, ten sterkste verwerp. “Die bewerings het nie enige gronde nie. Pres. Ramaphosa dra nie kennis van enige vergadering waar hy glo met iemand van VBS Mutual Bank vergader het en glo in kennis gestel is oor die kwessie nie,” het Khusela Diko, woordvoerder van die presidensie, gesê. Volgens Diko steek daar ook geen waarheid daarin dat Ramaphosa gewaarsku is oor die moontlike ineenstorting van VBS Bank nie. “Inligting oor VBS Bank is deur amptelike kanale, insluitend die nasionale tesourie, aan die president oorgedra,” het hy bygevoeg. “Die president het ŉ omvattende verslag oor die saak van die tesourie versoek.” Intussen het die VhaVenda-koning Toni Mphephu Ramabulana Maandag in ŉ verklaring aangebied om enige geld terug te gee wat verdien is deur onwettige opbrengste van VBS Mutual Bank. Hy het gesê sy mense se finansiële verknorsing is nadelig vir die stigterslede van Venda Building Society. ŉ Forensiese verslag, “The Great Bank Heist”, deur ondersoekbeamptes wat deur die Suid-Afrikaanse Reserwebank aangestel is, het besonderhede onthul hoe die bank deur korrupte direkteure en medepligtiges met politieke verbindings gekaap is. Volgens die verslag, geskryf deur adv. Terry Motau, het minstens 53 individue en entiteite die bank van R1,95 miljard beroof en Mphephu het R17 miljoen ontvang. Motau het aanbeveel dat alle betrokke persone strafregtelik vervolg moet word. “In my kapasiteit as ŉ koning van die Vhavenda, ontvang ek verskeie toelaes, insluitend finansiële ondersteuning van verskeie individue en entiteite. Enige bedrae wat betalings was uit bedrieglike of kriminele bronne insluitend VBS, is aan my oorbetaal sonder dat ek bewus was van enige misdade,” het Ramabulana gesê. “Ek sal enige bedrag terugbetaal wat opbrengste was uit onwettighede sodra dit bereken is en ek inligting ontvang waarheen ek die geld kan oorbetaal.” Ramabulana het in die kruisvuur beland en is daarvan beskuldig dat hy die bank se geld gebruik het om luukse goedere soos motors, ŉ helikopter en ŉ huis in Dainfern Golf Estate te koop. Ná inligting oor VBS aan die lig gekom het, het Ramabulana gedreig om ŉ saak van bedrog en korrupsie aanhangig te maak teen Robert Madzonga van Vele Investments en die voormalige VBS-voorsitter Tshifhiwa Matodzi. Hy het gesê hulle het hom mislei en hy was onder die indruk dat die luukshede geskenke was. Die Demokratiese Alliansie het Maandag gesê hy sal die parlementêre etiekkomitee versoek om Floyd Shivambu, hoofsweep van die EFF, te ondersoek oor bewerings dat hy R10 miljoen van VBS Mutual ontvang het. Die EFF is tans in die kollig ná die forensiese verslag aan die lig gekom het en daarin onthul is dat Floyd se broer, Brian Shivambu, betalings van meer as R16 miljoen van VBS ontvang het. Volgens mediaberigte het die EFF ongeveer R1,3 miljoen ontvang en Floyd altesaam R13 miljoen oor ŉ periode van twee jaar. Hy het ontken dat hy die geld ontvang het en verwerp die berigte. DA-LP Phumzile van Damme het gesê as die mediaberigte akkuraat is, het Shivambu die gedragskode van lede oortree, aangedien daar nie enige teken is dat hy die geld verklaar het nie. Van Damme het bygevoeg die DA het Floyd gedaag om homself aan ŉ leefstyloudit bloot te stel.